Doamnă preşedintă Von der Leyen, 
Domnule preşedinte Macron, 
Domnule prim-ministru Costa, 
Dragi europeni, 


Sunt atât de mândră să mă aflu astăzi aici, în momentul în care ajungem la etapa esențială a 
acestui exercițiu unic de cetăţenie activă. In clădirea Europei. Ne pregătim fundamentele pentru 
viitor. 


Printre numeroasele discursuri pe care le auzim astăzi, cred că există un mesaj pe care îl putem 
reține: Viitorul Europei este încă nescris, el depinde de voi, de noi toți. 


Această dezbatere s-a transformat într-o nouă realitate la 24 februarie, când preşedintele Putin 
a ordonat armatei sale să invadeze Ucraina. Un act de agresiune medievală, care a schimbat 
lumea. 


Lumea de după 24 februarie este una foarte diferită. Una mai periculoasă. Rolul Europei s-a 
schimbat odată cu aceasta. Nu ne putem permite să mai pierdem timp. 


Modul în care am reacționat la invazie și modul în care trebuie să răspundem în continuare este 
testul decisiv al valorilor noastre. Unitatea și hotărârea reacției noastre i-au deconcertat pe 
critici şi ne-au făcut mândri că suntem europeni. Acesta trebuie să fie modelul pentru viitor. 


Dar în timp ce noi discutăm aici, în Ucraina continuă invazia. Bombele continuă să ucidă fără 
discriminare. Femeile sunt violate în continuare. Milioane de oameni au fugit şi vor continua 
să o facă. Sunt încă oameni blocaţi în tunelurile de sub Mariupol. 


Ucrainenii aşteaptă sprijin din partea Europei. Pentru că ei ştiu ceea ce vă vor spune milioanele 
de europeni care au fost forțați să petreacă o jumătate de secol sub jugul cortinei de fier: nu 
există nicio alternativă la Europa. 


Viitorul Europei este legat de viitorul Ucrainei. Amenințarea cu care ne confruntăm este reală. 
Iar costul eșecului este imens. 


Şi întreb: cum va judeca istoria acțiunile noastre? Generaţiile viitoare vor citi despre triumful 
multilateralismului asupra izolaționismului? Întărirea unei relaţii de interdependenţă între 
națiuni şi oameni care sunt mândri de diferențele dintre ei, aşa cum a afirmat Laura mai 
devreme, și care înțeleg că, în această nouă lume, viitorul nu poate fi decât împreună? 


Totul depinde de noi. Este responsabilitatea noastră. Şi permiteţi-mi să vă spun astăzi că 
Parlamentul European va lupta pentru o Europă mai puternică şi pentru tot ceea ce înseamnă 
Europa. Europa înseamnă libertate, democraţie, statul de drept, justiție, solidaritate, egalitate 
de şanse. 


Europa înseamnă că trebuie să ascultăm mai mult şi să vorbim mai puţin. Acest exerciţiu trebuie 
să fie despre voi. Despre proiectul nostru în serviciul locuitorilor din satele, orașele şi regiunile 
din întreaga Europă. 


Europa este mândră de istoria sa. Am creat piaţa comună, am asigurat extinderile succesive la 
noi state, am adoptat votul universal, am eliminat frontierele interne, am creat o monedă 


comună și am înscris drepturile fundamentale în tratatele noastre. Proiectul nostru european 
este o reușită. Poate că nu este perfect, dar constituie un bastion al democraţiei liberale, al 
libertăţilor personale, al libertăţii de gândire, al siguranţei şi securităţii. Acest lucru reprezintă 
o sursă de inspiraţie pentru milioane de oameni din Europa şi din întreaga lume. 


Cu toate acestea, această conferință arată şi că există un decalaj între ceea ce aşteaptă oamenii 
şi ceea ce Europa este capabilă să ofere în acest moment. Din aceste motive avem nevoie, în 
următoarea etapă, de o convenţie. Parlamentul European va insista asupra acestui lucru. Există 
probleme care pur şi simplu nu pot aștepta. 


Acest lucru este valabil pentru apărare. Avem nevoie de o nouă politică de securitate şi apărare, 
deoarece ştim că avem nevoie unii de alții, că singuri suntem vulnerabili. Nu e cazul să 
reinventăm roata. Putem mai degrabă să completăm decât să concurăm cu alianțele existente. 


Acest lucru este valabil pentru energie. Suntem încă prea dependenţi de autocrați. Există încă 
insule energetice. Trebuie să ne sprijinim unii pe alţii pe măsură ce ne desprindem de Kremlin 
şi investim în surse alternative de energie. Trebuie să înţelegem că energia din surse 
regenerabile înseamnă atât securitate, cât şi protecția mediului. Dar nu putem face aceasta decât 
împreună. 


Acest lucru este valabil şi pentru schimbările climatice. Provocarea unei generații, pe care 
Europa a abordat-o cu mândrie la nivel mondial. 


Acest lucru este valabil pentru sănătate, unde trebuie să ţinem seama de învățămintele desprinse 
din pandemie și să facem în aşa fel încât sistemele noastre de sănătate să fie interconectate, să 
facem schimb de informații şi să punem în comun resursele. Atunci când următorul virus ne va 
lovi, nu-i putem permite să ne oprească viața. Primul nostru instinct nu poate fi acela de a recrea 
graniţele trecutului. 


Acest lucru este valabil pentru modelul nostru economic, în care trebuie să asigurăm suficientă 
flexibilitate, fără a lega mâinile generațiilor viitoare. Unde putem crea locurile de muncă de 
care avem nevoie pentru a prospera. 


Este valabil pentru migrație, așa cum am auzit în videoclipuri şi mărturii, în care avem încă 
nevoie de un sistem care să fie echitabil cu cei care au nevoie de protecţie şi ferm cu cei care 
nu au, și care să fie robust împotriva celor care abuzează de persoanele cele mai vulnerabile de 
pe planetă. 


Este valabil pentru egalitate şi solidaritate. Europa noastră trebuie să rămână un loc în care 
fiecare poate fi cine dorește să fie, în care potenţialul vostru să nu fie afectat de locul nașterii, 
de gen sau de orientarea sexuală. O Europă care ne apără drepturile — pentru femei, pentru 
minorități, pentru noi toți. O Europă care nu lasă pe nimeni în urmă. 


In toate aceste domenii, ca şi în altele, doresc ca Europa să fie lider. Pentru că, în caz contrar, 
va fi lider altcineva. 


Dragi europeni, 


Conferinţa privind viitorul Europei a implicat sute de mii de oameni din întreaga Europă. 
Aceasta a fost o experienţă intensă a puterii democrației participative, după luni de discuţii şi 
dezbateri aprinse. Doresc să vă mulțumesc pentru că aţi crezut în promisiunea Europei. 


Şi doresc să mulţumesc în mod special lui Guy Verhofstadt, Dubravkăi Šuica şi diferitelor 
preşedinţii ale Consiliului — prim-ministrului Costa, ministrului Clement Beaune prezent astăzi 
aici - vă mulțumesc pentru conducerea acestui proces. Doresc, de asemenea, să mulţumesc 
defunctului nostru preşedinte David Sassoli, care ar fi atât de mândru. Ar fi atât de mândru să 
ne vadă astăzi. Evident, nimic din toate acestea nu ar fi putut fi realizat fără aportul întregului 
personal şi vă rog să aplaudaţi personalul Parlamentului European şi al instituţiilor care au 
lucrat cu adevărat pentru ca acest lucru să se întâmple. Vă mulțumesc tuturor pentru că aţi 
crezut în acest exercițiu, pentru că ați luptat pentru Europa, pentru că aţi făcut faţă cinicilor. 


E mai simplu să fii cinic, populist, să priveşti spre interior, dar noi trebuie să arătăm ce sunt cu 
adevărat populismul, cinismul şi naționalismul: speranţe false vehiculate de cei care nu au 
răspunsuri. De cei care se tem să ia drumul lung şi dificil al progresului. 


Europei nu i-a fost niciodată frică. Acum este momentul să accelerăm, nu să ne retragem. 


Ne aflăm încă o dată într-un moment decisiv al integrării europene şi nicio sugestie de 
schimbare nu ar trebui respinsă. Oricare ar fi procesul necesar pentru a realiza acest lucru, 
trebuie adoptat. 


Ca studentă, m-am implicat în politică pentru că am crezut că locul generaţiei mele este în 
Europa. Incă cred acest lucru. Nu vedem o Europă veche şi una nouă. Nu vedem state mari și 
state mici. Inţelegem că ideile sunt mai mari decât geografia. 


Acest sentiment, în urmă cu 18 ani, când 10 ţări, inclusiv propria mea ţară, au aderat la UE, 
este un moment de care îmi voi aminti întotdeauna. La 1 mai, am numărat secundele până la 
miezul nopții şi se putea simţi bucuria, speranţa, pasiunea cu care oamenii credeau. În prezent, 
oamenii din Ucraina, Georgia, Moldova şi de asemenea din Balcanii de Vest se uită la noi cu 
același sentiment. Desigur, fiecare ţară trebuie să-şi urmeze propria cale, dar nu ar trebui să ne 
fie teamă să eliberăm puterea Europei pentru a schimba viața oamenilor în bine, aşa cum a 
făcut-o pentru ţara mea. 


In cele din urmă, ne reunim aici cu ocazia Zilei Europei, în anul dedicat tineretului, la sediul 
Parlamentului European de la Strasbourg. Nu există niciun loc mai simbolic în ce priveşte 
puterea democrației, puterea Europei de a face următorul pas, împreună. 


Este momentul să răspundem apelului Europei. Aceasta este momentul nostru. 


Vă mulțumesc. 


